Soektog duur voort vir motor in Blyderivier'n Pad buite Hoedspruit wat deur die vloedwater meegesleur is. Foto: Maj G van Staden ŉ Polisiewoordvoerder, lt kol Ronel Otto, sê polisieduikers en helikopter van die lugmag is steeds op die toneel. Sy sê die Blyderivierdam oorvloei steeds en die rivier vloei sterk. “Dit is nie moontlik om met waterponies op die rivier te gaan nie maar die reddingspan patrolleer die oewers van die rivier.” Otto sê die voertuig is Donderdagaand meegesleur. Die Hoedspruit-omgewing het vroeër die week onder vloede deurgeloop na hewige reën. “Ons weet nie watter tipe voertuig dit was nie en ons is ook nie seker hoeveel mense was binne die motor nie. Volgens ooggetuies het hulle net gesien hoe die motor meegesleur word.” Die soektog duur voort.